न्यु होराइजनलाई उपाधि 
न्यु होराइजन क्रिकेट क्लबले खड्गप्रसाद गौचन मेमोरियल अन्डर १६ राष्ट्रिय क्रिकेट प्रतियोगिता जितेको छ । दाङको लमहीस्थित देउखुरी क्रिकेट रंगशालामा भएको फाइनलमा न्यु होराइजनले काशी नोबेल एकेडेमीलाई १ सय ९ रनले हरायो । 
लुम्बिनी — न्यु होराइजन क्रिकेट क्लबले खड्गप्रसाद गौचन मेमोरियल अन्डर १६ राष्ट्रिय क्रिकेट प्रतियोगिता जितेको छ । दाङको लमहीस्थित देउखुरी क्रिकेट रंगशालामा भएको फाइनलमा न्यु होराइजनले काशी नोबेल एकेडेमीलाई १ सय ९ रनले हरायो । टस जितेर ब्याटिङ रोजेको न्यु होराइजनले ३५ ओभरमा ४ विकेट क्षतिमा १ सय ८० रन बनायो । अमर मिश्राले ८३ बलमा ६३, आरिफ खानले १४ बलमा २२ र एजाजुल हकले ७८ बलमा अविजित ६३ रन बनाए । काशीका सन्तोष यादवले २ तथा अर्जुन कारुस र मुकेश भरले समान १–१ विकेट लिए । जवाफमा काशी २३.४ ओभरमा ७१ रनमा अलआउट भयो । सन्तोष यादवले ४३ बलमा २५, अर्जुन कारुसले १४ बलमा १२ र तुषारले १२ बलमा ७ रन बनाए । काशीलाई हराउन न्यु होराइजनका सुभम खनालले ४, अमर मिश्रा र सुरज खड्काले समान २–२ विकेट लिए । न्यु होराइजनका अमर मिश्रा प्लेयर अफ द फाइनल बने । न्यु होराइजनले २० हजारसहित ट्रफी, मेडल र प्रमाणपत्र, उपविजेता काशीले १० हजार रुपैयाँ, ट्रफी, मेडल र प्रमाणपत्र हात पारे । ८ दिनसम्म चलेको प्रतिस्पर्धाबाट न्यु होराइजनका अमर म्यान अफ द सिरिज बने । उनले ५ खेलमा १ सय ७५ रन बनाउनुका साथै ८ विकेट लिए । प्याट्रिओटिक क्रिकेट सेन्टरका भूपाल डंगोल उत्कृष्ट ब्याटर र न्यु होराइजनका सुभम खनाल उत्कृष्ट बलर बने । प्रतियोगिताको यो चौथो संस्करण हो । आगामी प्रतियोगिता थप परिष्कृत गर्दै सबै प्रदेशका खेलाडीलाई समेटेर खेलाउने आयोजक स्टार क्रिकेट एकेडेमीका सञ्चालक एवं पूर्वराष्ट्रिय खेलाडी शक्ति गौचनले बताए । उनले आफ्ना बुबाको स्मृतिमा यो प्रतियोगिता गर्दै आएका छन् । 